चंद्रमोहन शर्मा कुछ अर्सा पहले आई करीना कपूर और राहुल बोस स्टारर फिल्म चमेली अगर आपने देखी है तो इस फिल्म के कुछ सीन्स आपको उसकी याद दिलाएंगे। डायरेक्टर सुभाष सहगल की तारीफ करनी होगी कि उन्होंने कुछ अर्सा पहले हेट स्टोरी में बेहद बोल्ड अंदाज में नजर आई पाउली डैम को अपनी इस फिल्म के लीड किरदार में लिया लेकिन पाउली को अलग अंदाज में पेश किया। अगर सेंसर बोर्ड ने भी इस फिल्म को अडल्ट सर्टिफिकेट दिया है तो इसकी बस यही वजह रही होगी कि पाउली के ज्यादातर डायलॉग शब्दों की अश्लीलता की कैटिगरी में आते हैं। सुभाष की तारीफ करनी होगी कि उन्होंने ऐसी फिल्म में भी एक अच्छा मेसेज देने की कोशिश की है।  कहानी मैडम के कोठे पर आने वाले कस्टमर्स की पहली पसंद हमेशा मल्लिका (पाउली दाम) ही रहती है। मल्लिका का अंदाज अलग है, वह कुछ भी कहीं भी बोलती है उसे फर्क नहीं पड़ता कि सामने वाला क्या सोच रहा है। अचानक एक दिन मल्लिका के कोठे पर आने वाले कुछ रुटीन यंग कस्टमर्स अपने साथ सैम (परमवर्त चटर्जी) को लेकर आते हैं। सैम बेहद शर्मीला है, किसी लड़की को टच करना तो दूर उससे बात करते हुए भी आंखें नीचे करके बात करता है। कुछ दिन बाद सैम की शादी (विद्या मालवड़े) से होने वाली है। बस अपने दोस्त की वर्जनिटी को खत्म करने के मकसद से उसके दो खास दोस्त उसे मैडम के कोठे पर लाते हैं और सैम को मल्ल्किा के साथ रात गुजारनी है। सैम की सादगी और उसका स्वभाव मल्लिका को पहले तो बुरा लगता है लेकिन कुछ देर बाद उसके सामने सैम की अच्छाइयां आने लगती हैं। इस रात में सैम और मल्लिका एक दूसरे से खूब बातें करते हैं, एक दूसरे को अच्छी तरह से जानने के बाद देर रात मार्केट में घूमने भी जाते हैं। सुबह सैम मल्लिका को उसके यहां छोड़कर लौटता है। करीब पांच साल बाद दोनों की मुलाकात दिल्ली आने वाली ट्रेन में एकबार फिर होती है मल्लिका को मालूम है सैम की शादी हो चुकी है, सैम अपने सामने बैठी मल्लिका को देख रहा है जो अब पूरी तरह से बदल चुकी है। ऐक्टिंग मल्लिका के किरदार में पाउली ने अच्छी एक्टिंग की है, विद्या को ज्यादा सीन्स नहीं मिले। सैम के किरदार में परमवर्त चटर्जी ने अपने किरदार के साथ न्याय किया है। निर्देशन इंटरवल से पहले फिल्म बेहद धीमी गति से आगे चलती है, लेकिन इंटरवल के बाद सुभाष दर्शकों को बांधने में जरूर सफल रहे हैं। संगीत ऐसा कोई गाना नहीं है जो हॉल से बाहर आकर याद रह जाए। क्यों देखें पाउली दाम का अलग अंदाज और ऐसी कहानी जो महिला शक्ति को दर्शाती है।